antiintellektualisme
Store norske leksikon,Religion og filosofi,Filosofiens fagdisipliner,Etikk og moralfilosofi
Antiintellektualisme er åndsstrømninger som fremhever troen, følelses- eller driftslivet på bekostning av intellektet. Antiintellektualisme omfatter innbyrdes høyst forskjellige retninger. I litteraturen regnes den britiske forfatteren D. H. Lawrence (1885–1930) som en utpreget representant for antiintellektualismen. I politikken har særlig nazismen med sin rasemystikk og front mot de intellektuelle gitt uttrykk for antiintellektualisme.
Selv om åndsstrømningen kan spores langt tilbake i historien, har noen hevdet at fenomenet er av relativt ny dato, fordi rollen som intellektuell (i motsetning til akademiker) kan tidfestes til slutten av 1800-tallet, for eksempel den franske forfatteren Émile Zolas (1840–1902) rolle i Dreyfus-saken. Man kan i tråd med dette skille mellom en høyreorientert eller konservativ og en venstreorientert antiintellektualisme. Se voluntarisme. Les mer i Store norske leksikon intellektualisme filosofi